Mitochondrinė Ieva
Mitochondrinė Ieva – mokslininkų duotas pavadinimas moteriai, kuri yra visų dabar gyvenančių žmonių bendras paskutinis protėvis pagal moteriškąją liniją. Jos mitochondrinė DNR šiuo metu yra visuose gyvenančiuose žmonėse. Manoma, kad Mitochondrinė Ieva gyveno kažkur Afrikoje maždaug prieš 140 tūkstančių metų. Jos ir jos vyriškojo atitikmens – Y-chromosomos Adomo – egzistavimas nereiškia, kad kažkuriuo metu žmonijos populiacija buvo sumažėjusi iki vienos poros ar kad apskritai buvo kažkokia pirmoji pora. Jie abu galėjo gyventi didelėse žmonių populiacijose ir galbūt net visiškai skirtingu laikotarpiu.